Diari Oficial de la Generalitat Valenciana


Sumari del DOGV 5878, del 24-10-2008 (2008/12008)

ORDRE de 22 d'octubre de 2008, de la Conselleria d'Economia, Hisenda i Ocupació, per la qual es regula i es convoca la concessió de subvencions per a facilitar la reinserció laboral dels treballadors excedents del sector tèxtil i de la confecció.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5878

Data del DOGV
:   24-10-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/12268


Data del document
:   22-10-2008

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDRE de 22 d'octubre de 2008, de la Conselleria d'Economia, Hisenda i Ocupació, per la qual es regula i es convoca la concessió de subvencions per a facilitar la reinserció laboral dels treballadors excedents del sector tèxtil i de la confecció. [2008/12295]  
La disposició addicional setanta-cinc de la Llei 30/2005, de 29 de desembre, de Pressupostos Generals de l'Estat per a l'any 2006 preveia l'adopció de distintes mesures de suport a la modernització i millora de la competitivitat dels sectors tèxtil i de la confecció, del calçat i del moble per a donar cobertura social als treballadors que resultaren excedents estructurals d'estos sectors, en matèria de recol·locació, foment de l'ocupació, formació professional, desocupació, Fons de Garantia Salarial (FOGASA) i Seguretat Social.  
Basant-se en esta previsió, el dia 13 de juny de 2006 el Ministeri de Treball i Assumptes Socials i els agents socials van aconseguir un acord on s'han concretat, en el denominat Pla de suport al sector tèxtil i de la confecció, distintes mesures de suport sociolaboral.  
Per a la posada en pràctica de tals mesures es va aprovar inicialment l'Ordre TAS/3243/2006, de 19 d'octubre, que tenia com a objecte desenvolupar les mesures sociolaborals en matèria de formació contínua i de determinats incentius per a les empreses.  
Amb la pretensió de desenvolupar les restants mesures sociolaborals contingudes en el Pla de suport al sector tèxtil i de la confecció, el 24 de gener de 2008 es va publicar el Reial Decret 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial. En concret, el Reial Decret regula un conjunt de subvencions que pretenen evitar l'eixida del mercat laboral del col·lectiu de treballadors excedents d'estos sectors, fent especial èmfasi en els de major edat.  
Com que es tracta d'ajudes la gestió i control de les quals s'ha transferit a la Generalitat, es fa necessària la seua adaptació a les peculiaritats organitzatives d'esta, de manera que la present ordre recull les bases establides en el dit Reial Decret.  
De conformitat amb el que disposa la disposició final quarta del Reial Decret 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial, la vigència de les mesures previstes en la convocatòria s'estendrà al període de temps previst en cada cas.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació   
ORDENE  
TÍTOL I  
CAPÍTOL I  
Disposicions generals  
Article 1. Objecte i àmbit d'aplicació  
1. La present ordre té com a objecte establir mesures que faciliten la reinserció laboral dels treballadors excedents del sector tèxtil i de la confecció, com a conseqüència dels canvis estructurals en el comerç mundial, així com l'establiment d'ajudes especials a aquells treballadors de 55 o més anys que tinguen problemes per a trobar ocupació.   
2. S'aplicarà el que disposa esta ordre als treballadors de les empreses que realitzen activitats industrials del sector tèxtil i de la confecció, a les quals se'ls aplique el conveni col·lectiu general de treball de la indústria tèxtil i de la confecció o que estiguen enquadrades en els epígrafs 17 i 18.1 i 18.2 de la Classificació Nacional d'Activitats Econòmiques -CNAE-93-Rev 1, sempre que el seu centre de treball radique a la Comunitat Valenciana.  
Article 2. Destinataris de les ajudes  
Són destinataris de les ajudes establides en la present ordre els treballadors excedents del sector tèxtil i de la confecció, entenent per tals:  
a) Els treballadors del sector tèxtil i de la confecció el contracte dels quals s'haja extingit a partir del 25 de gener de 2008 per causes econòmiques, tècniques, organitzatives o de producció, bé a través del procediment de regulació d'ocupació establit en els articles 51 i 57 bis de l'Estatut dels Treballadors, o bé quan l'extinció del contracte de treball siga per les causes objectives previstes en l'article 52 c) de l'Estatut dels Treballadors, es troben inscrits com a demandants d'ocupació en el corresponent Centre SERVEF d'Ocupació i complisquen els requisits específics exigibles per a cada una de les subvencions. En el cas d'extinció de contractes de treball per les causes objectives serà necessari, a més, tindre una antiguitat en l'empresa de 3 anys.  
b) Els treballadors del sector tèxtil i de la confecció el contracte dels quals s'haja extingit entre el 13 de juny de 2006 i el 24 de gener de 2008 per causes econòmiques, tècniques, organitzatives o de producció, a través del procediment de regulació d'ocupació establit en els articles 51 i 57 bis de l'Estatut dels Treballadors, i complisquen els requisits específics exigibles per a cada una de les subvencions.  
Article 3. Accions que s'han de donar suport  
1. Les ajudes regulades en esta ordre van dirigides a recolzar les accions següents:  
a) Subvencions durant el procés de recerca d'ocupació: es concediran tant per recerca d'ocupació com per accions de reciclatge professional.  
b) Subvencions per a facilitar la mobilitat geogràfica: es concediran tant per a finançar les despeses derivades de trasllat de residència, com per a compensar diferències salarials.  
c) Subvencions per a facilitar la inserció laboral dels treballadors de 52 o més anys.  
d) Subvencions per a promocionar l'ocupació autònoma.  
e) Subvencions especials per als treballadors de 55 o més anys.  
2. Encara que hagueren tingut inici en una data anterior, únicament podran ser objecte de subvenció aquelles accions o despeses que tinguen lloc entre el 25 de gener de 2008 i el 24 de gener del 2010, sense perjuí que l'aplicació de les mesures s'estenga pel temps previst en cada cas.  
Article 4. Incompatibilitats   
1. Les ajudes establides en esta ordre són incompatibles amb qualsevol altra ajuda que tinga el mateix objecte, excepte les bonificacions de quotes a la Seguretat Social i les subvencions de foment de l'ocupació per a emprenedors establides en l'Ordre TAS/1622/2007, de 5 de juny.   
2. Les ajudes per a compensar diferències salarials establides en l'apartat 2 de l'article 20 són incompatibles amb les subvencions per a facilitar la inserció laboral dels treballadors de 52 o més anys establides en el capítol III del títol II.  
3. Les ajudes recollides en l'article 35.4 seran incompatibles amb les que contempla la base tretzena de l'Ordre de la Conselleria d'Economia, Hisenda i Ocupació de 27 de setembre de 2005 (DOGV de 3 d'octubre) per la qual es regula la concessió de les ajudes prèvies a la jubilació de treballadors/es residents a la Comunitat Valenciana, quan entre les prestacions assegurades pel Pla o la Pòlissa d'Assegurances col·lectives de rendes es trobe la indicada en la lletra c).  
4. Les subvencions establides en esta ordre no es computaran com a renda del desocupat a l'efecte de reconeixement i percepció dels subsidis per desocupació, amb els que resulten compatibles.  
CAPÍTOL II  
Procediment general per a la concessió de les ajudes  
Article 5. Presentació de sol·licituds  
1. Les sol·licituds per a l'obtenció de les ajudes previstes en la present ordre es presentaran en imprés normalitzat, junt amb la documentació requerida, en les direccions territorials d'Ocupació i Treball, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/99. La documentació que acompanye a la sol·licitud es presentarà en dos còpies i original, que serà tornat prèvia compulsa.  
2. A més de la documentació específica exigible per a cada ajuda, les sol·licituds hauran d'acompanyar-se de la documentació següent:  
a) Documentació acreditativa i identificativa de la persona sol·licitant i, si és el cas, dels representants legals dels treballadors.  
b) Declaració responsable de no estar sotmés en les prohibicions per a obtindre la condició de beneficiari, a què fa referència l'article 13 de la llei 38/2003.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1. c) de l'Ordre de 15 de febrer de 2005, de la Conselleria d'Economia, Hisenda i Ocupació, (DOGV núm. 4959, de 4 de març de 2005), s'aportarà certificat de l'entitat bancària en el qual s'acredite la titularitat del compte bancari corresponent.  
d) En el cas que l'extinció del contracte s'haja produït a través del procediment de regulació d'ocupació establit en els articles 51 i 57 bis de l'Estatut dels Treballadors, referència de l'empresa i de l'expedient de regulació d'ocupació.  
e) Quan l'extinció del contracte de treball siga per les causes objectives previstes en l'article 52 c) de l'Estatut dels Treballadors, còpia de la comunicació escrita al treballador expressant la causa d'acomiadament.  
f) Certificat actualitzat de vida laboral o autorització a l'òrgan gestor per a l'accés a esta.  
3. La presentació de la sol·licitud de subvenció comportarà l'autorització del sol·licitant perquè l'òrgan gestor de les ajudes obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i en este cas el sol·licitant no haurà d'aportar les corresponents certificacions.  
No obstant això, el sol·licitant podrà denegar o revocar este consentiment efectuant comunicació escrita en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta ordre resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes que preveu l'article 42 de l'esmentada Llei.  
Article 6. Procediment de concessió  
1. Les ajudes regulades en esta ordre s'atorgaran a sol·licitud dels treballadors en règim de concessió directa, atenent al seu caràcter singular pel seu interés públic, econòmic i social derivat de les particulars circumstàncies econòmiques i socials del sector tèxtil i de la confecció originades pels canvis estructurals en el mercat mundial.   
2. Les ajudes s'atorgaran fins a esgotar el crèdit disponible en l'exercici econòmic corresponent, segons l'orde en què la sol·licitud haja tingut entrada en qualsevol dels registres a què s'ha fet referència en l'article anterior, sempre que concórreguen els requisits i s'haja aportat la documentació exigida per a cada tipus d'ajuda.  
3. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
Article 7. Resolució de concessió de les ajudes  
1. La competència per a resoldre sobre les sol·licituds formulades correspon als directors territorials d'Ocupació i Treball dins dels seus respectius àmbits, per delegació del conseller d'Economia, Hisenda i Ocupació en el cas de les ajudes regulades en el capítol V del títol II de la present ordre; i per delegació del director general del SERVEF per a la resta d'ajudes, de conformitat amb el règim de delegació establit a este efecte.  
2. El termini màxim per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres a què es fa referència en l'article 5 de la present ordre.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la sol·licitud.  
4. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què ha de subjectar-se la persona beneficiària d'estes, i es notificarà a les persones interessades en els termes que preveu l'article 58 de la Llei 30/92, abans mencionada.  
5. Les resolucions que es dicten a l'empara d'esta convocatòria esgoten la via administrativa, i contra elles podran les persones interessades interposar recurs contenciós administratiu en el termini de dos mesos a comptar de l'endemà de la seua notificació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1. a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre cas que consideren procedent.  
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini que per a dictar i notificar la resolució expressa que es menciona en el punt 3 d'este article, tot això de conformitat amb el que disposa l'article 46.1 de la Llei 29/98, de 13 de juliol, reguladora de la Jurisdicció Contenciosa Administrativa; i sense perjuí del que disposen els articles 116 i 117, abans mencionats.   
Article 8. Resolució d'incidències  
Els directors territorials d'Ocupació i Treball resoldran les incidències que es produïsquen després de la concessió de les ajudes, com ara pròrrogues de terminis, modificacions justificades o qualsevol variació de les condicions particulars de la concessió, si és el cas, de conformitat amb el règim de delegació establit.   
Article 9. Control de les ajudes  
1. Correspondrà als directors territorials d'Ocupació i Treball dur a terme la funció de control de les subvencions concedides, així com l'avaluació i el seguiment del present programa.  
2. Per a la realització d'estes funcions s'assignaran a les direccions territorials d'Ocupació i Treball tots aquells mitjans es requerisquen, i s'establirà la col·laboració necessària dins del marc que procedisca amb la Inspecció de Treball i Seguretat Social.  
3. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que es realitzen per part de la Intervenció General i així mateix haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 10. Liquidació de les ajudes  
La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada programa en els articles corresponents d'esta ordre o en la corresponent resolució de concessió.  
Correspondrà als directors territorials d'Ocupació i Treball el reconeixement de l'obligació i la proposta de pagament d'estes ajudes; per delegació del conseller d'Economia, Hisenda i Ocupació en el supòsit de les ajudes regulades en el capítol V, del títol II d'esta ordre, i per delegació del director general del SERVEF, en la resta d'ajudes, de conformitat amb el règim de delegació determinat per a estes.  
Article 11. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen esta concessió.  
b) Facilitar totes aquelles dades i informació, en qüestions relacionades amb les subvencions concedides, que li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
c) Comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present ordre.  
d) Complir les obligacions imposades per la legislació específica aplicable.  
Article 12. Minoració, resolució, modificació i reintegrament de les ajudes concedides  
1. La justificació parcial de l'ajuda concedida donarà lloc a la minoració de la subvenció.  
2. L'incompliment pel beneficiari de qualssevol requisits, obligacions, condicions i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient que podrà finalitzar si és el cas amb la resolució de la subvenció concedida, i l'obligació de reintegrar les ajudes percebudes i els interessos de demora des del moment del pagament d'esta. En la tramitació del procediment es garantirà el dret de l'interessat a l'audiència.  
3. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
4. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'esta, els casos previstos en l'article 37 de l'esmentada Llei i de conformitat amb el que establixen els articles 91, 92 i 93 del Reial Decret 887/2006.  
Quan el compliment pel beneficiari s'aproxime de manera significatiu al compliment total i s'acredite per este una actuació inequívocament tendent a la satisfacció dels seus compromisos, la quantitat a reintegrar estarà determinada per l'aplicació dels criteris enunciats, en el paràgraf n) de l'apartat 3 de l'article 17 de l'esmentada Llei 38/ 2003, General de Subvencions. En estos casos d'incompliments parcials l'òrgan competent determinarà la quantitat que ha de reintegrar el beneficiari responent al principi de proporcionalitat en funció dels costos justificatius i les actuacions acreditades, de conformitat amb el que disposa el número 2 de l'article 37 de la Llei 38/2003, General de Subvencions, i en relació amb la lletra n), de l'apartat 3 de l'articule 17 de la dita Llei, ja citat.  
5. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.  
6. El procediment de reintegrament de subvencions es regirà en tot cas pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El capítol II del títol II de la Llei 38/2003 i el capítol II del títol III del Reial Decret 887/2006 també resultaran d'aplicació.  
7. S'aplicarà l'article 17.3 del text refós de la Llei Sobre Infraccions i Sancions en l'Ordre Social, aprovat pel Reial Decret Legislatiu 5/2000, de 4 d'agost.  
TÍTOL II  
Mesures per a facilitar la reinserció laboral   
en el sector tèxtil i de la confecció  
CAPÍTOL I  
Subvencions durant el procés de recerca d'ocupació  
Article 13. Beneficiaris  
Els treballadors excedents a què fa referència l'article 2 de la present ordre, sempre que durant el procés de recerca d'ocupació romanguen inscrits com a desocupats en el Centre SERVEF d'Ocupació corresponent.  
Article 14. Accions de suport  
1. Les ajudes previstes en el present capítol es concedixen per:  
a) Recerca d'ocupació: Per a poder acollir-se a esta ajuda haurà d'acreditar-se la participació des del 25 de gener de 2008 en accions d'orientació, preferentment a través de grups de busca d'ocupació, que hauran d'haver sigut tutoritzades per orientadors professionals i haver tingut lloc en l'àmbit territorial de la Comunitat Valenciana.   
b) Accions formatives que faciliten la reinserció professional: Per a poder acollir-se a esta ajuda haurà d'acreditar-se la participació des del 25 de gener de 2008 en cursos de formació en el marc de programes gestionats o subvencionats pel SERVEF.  
2. La sol·licitud d'ajudes per recerca d'ocupació resulta incompatible amb la sol·licitud d'ajudes per accions formatives que faciliten la reinserció professional.  
Article 15. Quantia de les ajudes  
a) Per recerca d'ocupació: Els participants rebran durant el temps que romanguen inclosos en les esmentades accions d'orientació una subvenció de 350 euros per mes, o part proporcional per períodes inferiors, durant un període màxim de tres mesos. Quan els treballadors tinguen 55 o més anys, el període màxim de percepció de la subvenció serà de 6 mesos. Este període de tres o sis mesos es computarà de forma continuada des de l'inici de la primera acció d'orientació.   
b) Per accions de reciclatge professional. Els treballadors que assistisquen a cursos de formació tindran dret a una beca per assistència de 10 euros per dia lectiu fins a la finalització del curs. Esta beca és compatible amb les ajudes i beques establides en el Reial Decret 395/2007, de 23 de març, pel qual es regula el subsistema de formació professional per a l'ocupació, en la seua normativa de desplegament i en qualssevol altres establides per la normativa reguladora dels programes de formació gestionats o subvencionats pel SERVEF.  
Article 16. Documentació específica  
A més de la documentació general prevista en l'article 5 d'esta ordre, haurà d'acompanyar-se a la sol·licitud:   
a) En el cas de les subvencions durant el procés de busca d'ocupació, declaració de la seua participació en les accions d'orientació, identificant, si és el cas, a l'entitat que impartix les accions en què ha participat, així com les dates de participació en estes.  
b) En el cas de les accions formatives per a la reinserció professional, diploma acreditatiu o certificat d'assistència, emesos pel SERVEF o, en cas que no siga possible en el moment de la presentació, declaració de participació, identificant el curs en què s'ha participat.  
Article 17. Termini de presentació de sol·licituds  
1. En el marc d'allò que s'ha assenyalat en l'article 3.2, les sol·licituds es presentaran en el termini d'un mes des de la finalització de les accions a què fa referència l'article 14 i, en tot cas, fins al 15 de novembre de cada any. No obstant això, quan la finalització de les dites accions tinga lloc a partir del 20 d'octubre de l'exercici pressupostari corresponent, les sol·licituds es presentaran en el mes de gener de l'exercici següent.  
2. En el cas que la finalització de les accions s'haja produït abans de la publicació de la present ordre en el Diari Oficial de la Comunitat Valenciana, el termini de presentació de sol·licituds serà de quinze dies hàbils a comptar del següent de la dita publicació sense que opere la limitació del 15 de novembre indicada en l'apartat anterior.  
Article 18. Liquidació de les ajudes  
La liquidació de les ajudes durant el procés de recerca d'ocupació es produirà una vegada concloses les accions de suport, sempre que s'acredite el compliment dels requisits establits en els articles 13 i 14, i s'haja presentat la documentació a què fa referència l'article 16, moment en què es lliurarà d'una sola vegada l'import de l'ajuda reconeguda a cada beneficiari.  
CAPÍTOL II  
Subvencions per a facilitar la mobilitat geogràfica  
Article 19. Beneficiaris  
1. Seran beneficiaris de les subvencions regulades en este capítol els treballadors desocupats i inscrits en el centre SERVEF d'Ocupació corresponent excedents del sector tèxtil i de la confecció, la contractació del qual implique mobilitat geogràfica.  
2. A l'efecte d'esta ordre, s'entén que hi ha mobilitat geogràfica sempre que concórrega la totalitat de les circumstàncies següents:   
a) Que, com a conseqüència de la contractació, es produïsca un trasllat efectiu de la residència habitual del treballador.   
b) Que la localitat de destinació on s'ubique el lloc de treball es trobe a més de 100 quilòmetres de la localitat d'origen.  
c) Que la contractació siga per mitjà d'un contracte indefinit o temporal, amb una duració efectiva del contracte igual o superior a sis mesos.   
Article 20. Tipus i quantia de les ajudes  
Les ajudes per a facilitar la mobilitat geogràfica podran consistir en:   
1. Subvencions per a finançar les despeses derivades del trasllat de residència per mobilitat geogràfica, que es concediran per una sola vegada, amb justificació prèvia de les despeses efectivament realitzades:   
a) Despeses de desplaçament: Estes subvencions es destinaran a cobrir les despeses de desplaçament del beneficiari, així com els dels familiars a càrrec seu que convisquen amb ell, des de la localitat d'origen a la de la nova destinació.   
Quan el desplaçament es realitze en línia regular de transport públic la quantia màxima de l'ajuda serà l'import del bitllet o passatge dins de la tarifa corresponent a la classe segona, turista o equivalent.   
Si s'utilitza per al desplaçament el vehicle particular, la quantia màxima de l'ajuda serà la prevista per a les despeses de transport en la normativa vigent de la Generalitat en matèria d'indemnitzacions per raons del servici.  
b) Despeses de transport de mobiliari i efectes: Pel trasllat de mobiliari i efectes del treballador, així com els dels familiars a càrrec seu que convisquen amb ell, des de la localitat d'origen a la de la nova destinació la quantia de l'ajuda serà la del cost del dit trasllat, fins a un màxim de 4 vegades l'Indicador Públic de Renda d'Efectes Múltiples (IPREM) mensual vigent.   
c) Despeses d'allotjament: Estes subvencions es destinaran a cobrir despeses generades per l'allotjament, incloent el lloguer o adquisició de vivenda o altres despeses d'hostalatge, del beneficiari i dels familiars a càrrec seu que convisquen amb ell, en la localitat de nova destinació, durant els dotze primers mesos de vigència del contracte. La quantia màxima de l'ajuda serà de 10 vegades l'IPREM mensual vigent.   
d) Despeses de guarderia: Estes subvencions es destinaran a cobrir despeses generades per assistència a guarderies o altres centres, durant el primer cicle d'educació infantil, dels fills del beneficiari que depenguen econòmicament d'este, durant els dotze primers mesos de vigència del contracte. La quantia màxima de l'ajuda serà de 4 vegades l'IPREM mensual vigent.   
2. Subvencions per a compensar diferències salarials.   
Quan la base de cotització del nou contracte del treballador excedent siga inferior a la del seu últim contracte en el sector tèxtil i de la confecció, el treballador tindrà dret a percebre una quantia equivalent a la diferència entre ambdós bases de cotització, per un import màxim de 500 euros/mes i durant un temps màxim de díhuit mesos.   
Als efectes del càlcul de la diferència es considerarà la mitjana de les bases de cotització per a accidents de treball i malalties professionals, exclosa la retribució per hores extraordinàries, durant els sis mesos anteriors a la data d'extinció del contracte anterior i la mitjana de les bases de cotització següents a la data de vigència del nou contracte, per períodes de 6 mesos. En el cas que l'últim contracte del treballador, el nou contracte o ambdós siguen a temps parcial, el càlcul s'efectuarà de forma proporcional a la jornada habitual o a temps complet.   
Article 21. Documentació específica  
1. A més de la documentació general prevista en l'article 5 d'esta ordre, haurà d'acompanyar-se a la sol·licitud en tot cas:  
a) Nou contracte de treball amb una duració igual o superior a sis mesos.  
b) Certificats d'empadronament de l'antic i del nou domicili, corresponents al beneficiari i als familiars a càrrec seu que convisquen amb ell.  
Segons l'ajuda sol·licitada en cada cas haurà d'aportar-se així mateix:  
2. En el cas de les subvencions per despeses de desplaçament:  
a) Bitllets o passatges del beneficiari i dels familiars a càrrec seu que convisquen amb ell.  
b) Còpia compulsada del Llibre de Família o certificat de convivència.  
c) Si és el cas, justificant de pagament del peatge.  
3. En el cas de les subvencions per despeses de transport de mobiliari i efectes, es justificarà el pagament per mitjà de les corresponents factures.  
4. En el cas de les subvencions per despeses d'allotjament:  
a) Fotocòpia compulsada del contracte d'arrendament o de l'escriptura d'adquisició de la vivenda.  
b) Rebuts o justificants de pagament del lloguer de vivenda a nom del sol·licitant, i d'altres despeses d'hostalatge del beneficiari o dels familiars a càrrec seu que convisquen amb ell.  
c) Si és el cas, còpia compulsada del Llibre de Família o certificat de convivència.  
d) En el cas de compra de la vivenda, justificació dels pagaments efectuats fins a l'import màxim subvencionable.  
5. En el cas de les subvencions per despeses de guarderia:  
a) Còpia compulsada del Llibre de Família.  
b) Justificació dels pagaments efectuats fins a l'import màxim subvencionable.  
6. En el cas de les subvencions per a compensar diferències salarials:  
a) Certificació de la Tresoreria General de la Seguretat Social acreditativa de les bases de cotització del treballador, exclosa la retribució per hores extraordinàries, dels sis mesos anteriors a la data d'extinció del contracte en el sector tèxtil i les bases de cotització següents, per períodes de sis mesos, a la data de vigència del nou contracte fins a completar el període màxim subvencionable.  
b) Si és el cas, pròrrogues del contracte que va donar dret a la subvenció.  
Article 22. Termini de presentació de sol·licituds  
1. En el cas de les subvencions destinades a finançar les despeses derivades del trasllat de residència per mobilitat geogràfica, es tindrà en compte el següent:  
1.1 En el marc d'allò que s'ha assenyalat en l'article 3.2, les sol·licituds es presentaran en el termini de dos mesos des de la data de pagament de les despeses a què fa referència l'article 20 i, en tot cas, fins al 31 d'octubre de cada any. No obstant això, quan la data de pagament tinga lloc a partir de l'1 d'octubre de l'exercici pressupostari corresponent, les sol·licituds es presentaran en els mesos de gener i febrer de l'exercici següent.  
1.2 En el cas que la data de pagament de les despeses a què fa referència l'article 20 haja sigut anterior a la publicació de la present ordre en el Diari Oficial de la Comunitat Valenciana, les sol·licituds es presentaran en els mesos de gener i febrer de 2009.  
1.3 En el cas de les despeses d'allotjament i guarderia el termini de dos mesos s'iniciarà en la data en què puga acreditar-se la totalitat de les despeses subvencionables.  
2. En el cas de les subvencions per a compensar diferències salarials, es tindrà en compte el següent:  
2.1 Les sol·licituds només podran presentar-se una vegada que haja transcorregut el període mínim de sis mesos que permeta calcular les diferències salarials objecte de subvenció.  
2.2 En el marc d'allò que s'ha assenyalat en l'article 3.2, les sol·licituds es presentaran en el termini de tres mesos a comptar de l'endemà de la data en què es complete el primer semestre o període subvencionable corresponent. No obstant això, quan la data en què es complete el dit període siga posterior al 31 d'agost de cada any, les sol·licituds es presentaran en el primer trimestre de l'exercici següent.  
2.3 Si la data en què s'ha completat el període subvencionable ha sigut anterior a la publicació de la present ordre en el Diari Oficial de la Comunitat Valenciana, les sol·licituds es presentaran en el primer trimestre de 2009.  
Article 23. Liquidació de les ajudes  
1. En el cas de les subvencions destinades a finançar les despeses derivades del trasllat de residència per mobilitat geogràfica, la liquidació es produirà una vegada justificats els requisits establits en els articles 19 i 20, apartat 1, i es presente la documentació a què fa referència l'article 21, moment en què es lliurarà d'una sola vegada l'import de l'ajuda reconeguda a cada beneficiari.  
2. En el cas de les subvencions per a compensar diferències salarials, la liquidació es produirà, una vegada acreditats els requisits establits en els articles 19 i 20, apartat 2, a mesura que s'aporte la documentació a què fa referència l'article 21. El termini de presentació de la documentació específica expirarà tres mesos després de completat el període subvencionable corresponent.  
CAPÍTOL III  
Subvencions per a facilitar la inserció laboral   
dels treballadors de 52 o més anys  
Article 24. Beneficiaris  
Podran ser beneficiaris d'esta ajuda els treballadors excedents a què fa referència l'article 2 de la present ordre, sempre que en el moment de la nova contractació es trobaren inscrits com a desocupats en el Centre SERVEF d'Ocupació corresponent i a més concórreguen les condicions següents:  
a) Que en data 25 de gener de 2008 el treballador desocupat tinguera complits 52 o més anys d'edat.  
b) Que siga excedent del sector tèxtil i de la confecció i amb una antiguitat, almenys, de sis anys en el sector.  
c) Que la nova contractació siga indefinida o temporal amb una duració efectiva del contracte igual o superior a sis mesos.  
d) Que l'esmentada contractació implique una disminució salarial en els termes recollits en l'article següent.  
Article 25. Quantia de les ajudes  
1. Quan la base de cotització resultant del nou contracte del treballador excedent siga inferior a la de l'últim contracte en el sector tèxtil i de la confecció, el treballador tindrà dret a percebre una quantia equivalent a la diferència entre ambdós bases de cotització, per un import màxim de 500 euros/mes i durant un temps màxim de vint-i-quatre mesos.   
2. El càlcul de la diferència entre bases de cotització s'efectuarà en la forma establida en l'article 20.2.   
Article 26. Documentació específica  
A més de la documentació general prevista en l'article 5 d'esta ordre, haurà d'acompanyar-se a la sol·licitud:  
a) Nou contracte de treball amb una duració igual o superior a sis mesos, i si és el cas les pròrrogues d'este.  
b) Certificació de la Tresoreria General de la Seguretat Social acreditativa de les bases de cotització del treballador, exclosa la retribució per hores extraordinàries, dels sis mesos anteriors a la data d'extinció del contracte en el sector tèxtil i les bases de cotització següents, per períodes de sis mesos, a la data de vigència del nou contracte fins a completar el període màxim subvencionable.  
Article 27. Termini de presentació de sol·licituds  
El termini de presentació de sol·licituds coincidirà amb el previst en l'article 22.2.  
Article 28. Liquidació de les ajudes  
La liquidació es produirà, una vegada acreditats els requisits establits en l'article 24, a mesura que s'aporte la documentació a què fa referència l'article 26. Amb l'excepció del que disposa l'article anterior, el termini de presentació de la documentació específica expirarà tres mesos després de completat el període subvencionable.  
CAPÍTOL IV  
Subvencions per a promocionar l'ocupació autònoma  
Article 29. Beneficiaris  
Seran beneficiaris de les subvencions regulades en este capítol els treballadors excedents del sector tèxtil i de la confecció que es constituïsquen com treballadors autònoms o pel seu compte que complisquen els requisits següents:  
a) La constitució com a treballador autònom o per compte propi ha d'haver-se produït entre el 25 de gener de 2008 i el 24 de gener 2010.  
b) S'ha d'haver sigut beneficiari de les ajudes que convoque la Generalitat basant-se en l'Ordre TAS/1622/2007, de 5 de juny, per la qual es regula la concessió de subvencions al programa de promoció de l'ocupació autònoma, en algun dels programes següents:   
- Subvenció per a l'establiment com a treballador autònom o pel seu compte.  
- Subvenció financera.  
Article 30. Quantia de les ajudes  
Per a calcular la quantia de l'ajuda corresponent s'aplicarà a l'import concedit al beneficiari en els programes indicats en l'article anterior el percentatge que s'indica a continuació:  
a) Treballadors menors de 55 anys, el 10 per cent.   
b) Treballadors de 55 o més anys, el 15 per cent.   
Article 31. Documentació específica  
A més de la documentació general prevista en l'article 5 d'esta ordre, haurà d'acompanyar-se a la sol·licitud:  
a) Declaració responsable de les ajudes de minimis concedides per qualsevol projecte al beneficiari durant els tres últims exercicis fiscals, amb indicació d'import, organisme, data de concessió i règim d'ajudes en què s'empara, o, si és el cas, declaració que no n'ha rebut cap.  
b) Referència a l'expedient d'ajuda concedida a l'empara de la convocatòria de foment d'ocupació per a emprenedors anteriorment citada.  
Article 32. Termini de presentació de sol·licituds  
1. En el marc d'allò que s'ha assenyalat en l'article 3.2, les sol·licituds es presentaran en el termini de dos mesos des de la notificació de la concessió de les ajudes a què fa referència l'article 29 i, en tot cas, fins al 31 d'octubre de cada any. No obstant això, quan la dita notificació tinga lloc a partir de l'1 d'octubre de l'exercici pressupostari corresponent, les sol·licituds es presentaran en els mesos de gener i febrer de l'exercici següent.  
2. En el cas que la notificació s'haja produït abans de la publicació de la present ordre en el Diari Oficial de la Comunitat Valenciana, les sol·licituds es presentaran en els mesos de gener i febrer de 2009.  
Article 33. Liquidació de les ajudes  
La liquidació de les ajudes previstes en este capítol es produirà una vegada justificats els requisits establits en l'article 29 i es presente la documentació a què fa referència l'article 31, moment en què es lliurarà d'una sola vegada l'import de l'ajuda reconeguda a cada beneficiari.  
CAPÍTOL V  
Subvencions especials per als treballadors de 55 o més anys  
Article 34. Beneficiaris  
Per a ser beneficiari d'esta subvenció hauran de complir-se els requisits següents:   
a) Tindre complits 55 anys d'edat el dia 1 de juny de 2007.   
b) Tindre una antiguitat en el sector tèxtil i de la confecció, almenys, de sis anys.   
c) Tindre reconeguda una prestació per desocupació de nivell contributiu amb una duració de vint-i-quatre mesos i haver-la extingit per esgotament, tant si s'ha percebut de forma ininterrompuda, com després de la seua represa o per la seua reobertura per l'exercici d'un dret d'opció.   
A l'efecte de còmput del període de 24 mesos es prendrà en consideració el període corresponent a la possible existència de reposició de prestacions per desocupació derivada de la suspensió del contracte de treball. En el supòsit de reposició de prestacions, estes es percebran sense solució de continuïtat des de l'esgotament de la prestació per desocupació de nivell contributiu.   
d) Que el contracte de treball s'haja extingit per expedient de regulació d'ocupació per causes econòmiques, tècniques, organitzatives o de producció establit en els articles 51 i 57 bis de l'Estatut dels Treballadors o quan l'extinció del contracte de treball s'haja produït per les causes objectives previstes en l'article 52.c) de l'Estatut dels Treballadors, sense perjuí que, amb anterioritat a l'extinció, el contracte s'haja suspés per expedient de regulació d'ocupació.   
e) Que des de l'extinció del contracte de treball haja transcorregut un període de 24 mesos cobert amb la percepció de la prestació per desocupació de nivell contributiu, i, si és el cas, amb el període de reposició d'esta prestació derivada de la suspensió anterior del contracte de treball per expedient de regulació d'ocupació.   
f) Romandre en desocupació i inscrit com a demandant d'ocupació en el Centre SERVEF d'Ocupació corresponent una vegada esgotada la prestació per desocupació de nivell contributiu.   
g) Que durant el procés de reinserció laboral es troben en situació d'especial necessitat motivada per les condicions d'extinció del seu contracte de treball i el manteniment de la situació de desocupació.  
Article 35. Ajudes i quantia  
1. La quantia de la subvenció serà de 3.000 euros anuals, prorratejant-se els períodes inferiors, i es percebrà des que el treballador extingisca per esgotament la prestació per desocupació de nivell contributiu, havent-hi degut transcórrer en tot cas dos anys des de l'extinció del contracte de treball, i com a màxim fins que complisca els 61 anys.   
2. Els treballadors que no hagen pogut ser recol·locats en un termini de 24 mesos des de l'esgotament de la prestació per desocupació de nivell contributiu, s'incrementarà la quantia d'esta subvenció en 2.500 euros anuals fins que complisquen l'edat abans indicada.   
3. Les quanties anteriors s'aplicaran als treballadors l'últim contracte de treball dels quals en el sector haguera sigut a temps complet. En el cas de treballadors a temps parcial, la quantia de les subvencions serà proporcional a la jornada laboral mitjana dels últims 6 mesos, excepte en els supòsits de reducció de jornada previstos en els apartats 4 bis, 5 i 7 de l'article 37 de l'Estatut dels Treballadors, en què la quantia de la subvenció s'incrementarà fins al cent per cent de la quantia que haguera correspost si s'haguera mantingut el treball a temps complet o a temps parcial.   
4. El treballador a qui se li reconega el dret a les subvencions indicades en els apartats anteriors tindrà dret, a més, a percebre una quantitat equivalent a la corresponent a la subscripció d'un conveni especial amb la Seguretat Social per la mateixa base de cotització per la qual va cobrar la prestació contributiva per desocupació, per al finançament d'este, en aquells casos en què, segons l'article 51.15 de l'Estatut dels Treballadors, l'empresa no tinga l'obligació legal de finançar-ho, i d'acord amb la normativa reguladora dels dits convenis especials.   
El dret al cobrament d'esta quantitat es mantindrà mentre el treballador tinga dret a les subvencions indicades en els apartats 1 i 2, extingint-se en tot cas al complir els 61 anys d'edat.   
5. El reconeixement i percepció d'estes subvencions requerirà que es complisquen els requisits indicats en l'article anterior, que el treballador romanga desocupat i que continue estant disponible per a acceptar una col·locació que resulte adequada a la seua capacitat laboral i condicions socioprofessionals i per a participar en actuacions dirigides a afavorir la seua inserció laboral.   
6. La subscripció d'un contracte de treball pel beneficiari donarà lloc a la suspensió de la percepció de la subvenció durant la duració del mateix. Quan es produïsca l'extinció del contracte es podrà reprendre la percepció de la subvenció amb la sol·lictud prèvia de l'interessat, excepte quan l'extinció es dega a causes imputables a la voluntat del treballador. Esta suspensió interromprà el còmput del període de 24 mesos establit en l'apartat 2 d'este article.  
7. El període total de percepció de les subvencions recollides en este article no podrà ser superior a quatre anys.  
Article 36. Liquidació de les ajudes  
1. El pagament de les subvencions recollides en l'article anterior es realitzarà per períodes mensuals.   
2. Es podran capitalitzar les indicades en els apartats 1 i 2 de l'article anterior, prenent com a límit per a la seua percepció l'edat de 61 anys del treballador, en els casos següents:   
a) Quan a juí del director territorial d'Ocupació i Treball corresponent, amb un informe previ de la comissió paritària de l'Observatori Industrial, les possibilitats de recol·locació del treballador siguen molt limitades.  
b) Quan este s'establisca com a treballador autònom o pel seu compte.  
c) Quan s'incorpore com a soci treballador o de treball a cooperatives o societats laborals.  
Article 37. Documentació específica  
A més de la documentació assenyalada en l'article 5, les sol·licituds hauran d'acompanyar-se de la següent:  
a) Certificat expedit pel Servici Públic d'Ocupació competent, relatiu al reconeixement i extinció per esgotament de la prestació per desocupació de nivell contributiu.  
b) En el supòsit de la subvenció indicada en l'article 35.4, haurà d'aportar-se còpia de la resolució de l'Entitat Gestora de la Seguretat Social per la que s'accepta la subscripció del Conveni Especial i còpia d'este.  
c) En les sol·licituds de capitalització de les ajudes establides en l'article 35, es demanarà d'ofici l'Informe de la Comissió Paritària de l'Observatori Industrial Tèxtil a què fa referència el paràgraf 2 de la Disposició Addicional tercera del RD. 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial.  
Article 38. Termini  
1. En el marc d'allò que s'ha assenyalat en l'article 3.2, les sol·licituds es presentaran en el termini d'un mes des de l'extinció per esgotament de la prestació per desocupació de nivell contributiu i, en tot cas, fins al 15 de novembre de cada any. No obstant això, quan la dita extinció tinga lloc a partir del 20 d'octubre de l'exercici pressupostari corresponent, les sol·licituds es presentaran en el mes de gener de l'exercici següent.  
2. En el cas que l'extinció per esgotament de la prestació per desocupació de nivell contributiu s'haja produït abans de la publicació de la present ordre en el Diari Oficial de la Comunitat Valenciana, el termini de presentació de sol·licituds serà de quinze dies hàbils a comptar del següent al de la dita publicació sense que opere la limitació del 15 de novembre indicada en l'apartat anterior.  
DISPOSICIONS ADDICIONALS  
Disposició addicional primera. Finançament   
1. Les ajudes regulades en els capítols I a IV del títol II es finançaran a càrrec del capítol IV, subprograma 322.59 «Administració i coordinació general» del Pressupost 2008 del Servici Valencià d'Ocupació i Formació, codi de línia T7705000 «Pla de suport al sector tèxtil i de la confecció», per un import màxim de 3.300.000 €. Les ajudes regulades en el capítol V del títol II es finançaran a càrrec del capítol IV del programa pressupostari 315.10 Condicions de Treball, Cooperativisme i Economia Social de la Secció 06 del Pressupost de la Generalitat 2008, codi de línia T7351000 «Pla ajudes sector tèxtil», per un import màxim de 250.000 €.  
2. Per a la resta d'anualitats la convocatòria queda condicionada a l'existència de crèdit adequat i suficient per a això en el pressupost econòmic de l'any corresponent, i als lliuraments de fons corresponents per part del Servici Públic d'Ocupació Estatal, de conformitat amb el que disposen els articles 14 i següents i disposició final quarta del Reial Decret 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial.  
3. A l'efecte del que disposa l'apartat anterior, durant la vigència del programa es donarà publicitat al crèdit destinat a la concessió de les ajudes previstes en esta ordre per a l'anualitat corresponent, mitjançant una ordre de la Conselleria d'Economia, Hisenda i Ocupació per a les ajudes regulades en el capítol V del títol II i mitjançant una resolució del secretari autonòmic d'Ocupació per a la resta d'ajudes.  
Disposició addicional segona. Compatibilitat amb el mercat comú  
Les ajudes destinades a promocionar l'ocupació autònoma regulades en el capítol V del títol II són compatibles amb el mercat comú al no resultar d'aplicació el que preveu l'article 87, apartat 1 del Tractat constitutiu de la Comunitat Europea, per tractar-se d'ajudes acollides al règim d'ajudes de minimis, establit en el Reglament 1998/2006, de 15 de desembre de 2006, de la Comissió, relatiu a l'aplicació dels articles 87 i 88 del Tractat CE a les ajudes de minimis, publicat en el DOCE de data 28 de desembre de 2006.   
A la resta de subvencions regulades en la present ordRe tampoc li resulta d'aplicació el que preveu l'article 87, apartat 1 del Tractat constitutiu de la Comunitat Europea, per tractar-se d'ajudes que no beneficien a empreses sinó que van dirigides a particulars que no exercixen a títol individual cap tipus d'activitat econòmica, de manera que no complixen amb el requisit de l'avantatge econòmic ni amb el falsejament de la competència que afecte els intercanvis comercials entre els estats membres.  
Disposició addicional tercera. Models normalitzats  
Els models normalitzats als quals s'al·ludix en la present ordre es troben a disposició de les entitats sol·licitants en l'adreça d'Internet «http://www.servef. es», així com en les direccions territorials d'Ocupació del SERVEF.  
Disposició addicional quarta. Aportació de documentació  
En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració de la Generalitat, la persona sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment en què estiguen, i que no hagen transcorregut mes de cinc anys des de la finalització del procediment a què corresponguen. En els supòsits d'impossibilitat material d'obtindre el document, l'òrgan competent podrà requerir a la persona sol·licitant la seua presentació o, si no n'hi ha, l'acreditació per altres mitjans dels requisits a què es referix el document.  
Disposició addicional quinta. Normativa aplicable  
La present ordre recull les bases establides pel Ministeri de Treball en el Reial Decret 5/2008, d'11 de gener, pel qual s'establixen mesures per a facilitar l'adaptació laboral del sector tèxtil i de la confecció als canvis estructurals en el comerç mundial.  
Les ajudes previstes en esta ordre tenen la naturalesa jurídica de subvencions i es regiran per la Llei 38/2003, de 17 de novembre, General de Subvencions; l'Ordre TAS/816/2005, de 21 de març, per la qual s'adeqüen al règim jurídic establit en la Llei 38/2003 les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional; el Reial Decret 887/2006, de 21 de juliol, pel qual s'aprova el Reglament de la Llei 38/2003; el Reial Decret 357/2006, de 24 de març, pel que es regula la concessió directa de determinades subvencions en els àmbits de l'ocupació i de la formació professional ocupacional, així com el que disposen els preceptes en vigor del Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, del Consell de la Generalitat.  
DISPOSICIONS FINALS  
Disposició final única. Facultats d'execució i desenvolupament  
Es faculta el secretari autonòmic d'Ocupació i director general del SERVEF per a dictar totes les instruccions que siguen necessàries per a l'execució i el desenvolupament del que disposa esta ordre, i es delega en el mateix la competència per a l'ampliació dels terminis de presentació de justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la presentació de la justificació en els terminis assenyalats en la present ordre. El secretari autonòmic d'Ocupació i director general del SERVEF podrà autoritzar l'ampliació dels dits terminis fins a la data de tancament de l'exercici pressupostari corresponent, dins dels límits legalment establits.  
Contra el present acte, que esgota la via administrativa, podran les persones interessades interposar recurs contenciós administratiu en el termini de dos mesos a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1. a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren procedent.  
València, 22 d'octubre de 2008  
El vicepresident segon del Consell, conseller d'Economia, Hisenda i Ocupació,  
GERARDO CAMPS DEVESA